Twee in huis betrap ná moord op bejaardeDie 87-jarige man se liggaam was in ’n kombers toegedraai en hy het veelvuldige steekwonde gehad. (Argieffoto ter illustrasie) Twee mense is die afgelope naweek in Port Elizabeth in hegtenis geneem in verband met die moord op ’n 87-jarige man. Die verdagtes was steeds in Richard Adams se huis toe polisiebeamptes hulle aangekeer het. Volgens kapt. Sandra Janse van Rensburg, polisiewoordvoerder, is die honde-eenheid Saterdag omstreeks 18:15 na Adams se huis in Walmer ontbied nadat sy twee dogters hom nie in die hande kon kry nie. “Die slagoffer se dogters het aan die deur geklop, maar geen antwoord gekry nie. Hulle het snuf in die neus gekry toe hulle beweging in die huis opmerk en het die polisie gebel. “Die polisie het met die dogters se spaarsleutel toegang tot die huis verkry waar hulle ’n 36-jarige man en ’n 28-jarige vrou betrap het.” Volgens Janse van Rensburg het die polisie die huis deursoek en op Adams se liggaam in sy slaapkamer afgekom. “Polisiebeamptes het die geslote kamerdeur oopgedwing waar hulle die slagoffer se liggaam toegedraai in ’n kombers gevind het.” Van Rensburg sê Adams het veelvuldige steekwonde aan sy liggaam gehad, hoewel ’n nadoodse ondersoek eers gedoen moet word om die amptelike oorsaak van sy dood te bepaal. “Die verdagtes is op aanklag van moord in hegtenis geneem en sal Maandag in die landdroshof verskyn. Die motief vir die moord is nog nie bekend nie.”